**Året 2018**

*Gjennomsnittstemperaturen for hele landet i 2018 var 1,4 °C over normalen, og året ble det 15. varmeste i en serie som går tilbake til 1900. Nedbøren i 2018 var nær normalen.*

**Lufttemperatur**

Gjennomsnittstemperaturen for hele landet var 1,4 °C over normalen, og året ble det 15. varmeste i en serie som går tilbake til 1900. Varmest er 2014 med 2,2 °C over normalen. Kaldest er 1915 med 1,7 °C under normalen. Relativt varmest var det på enkelte stasjoner på Østlandet med 2-2,5 graders avvik. En del stasjoner i Nordland og Troms hadde avvik på fra en halv grad til en snau grad over normalen.

De varmeste stasjonene var

* Færder fyr (Tjøme, Vestfold) 9,0 °C (1,6 °C over normalen)
* Lysebotn (Forsand, Rogaland) 8,9 °C (ingen normal ennå)
* Lindesnes fyr (Vest-Agder), Kvam – Aksneset (Hordaland), Oksøy fyr (Kristiansand, Vest-Agder), Torungen fyr (Arendal, Aust-Agder) 8,8 °C (hhv 1,4 °C over normalen, ingen normal ennå, 1,5 °C over normalen og 1,6 °C over normalen)

De kaldeste stasjonene var

* Juvvasshøe (Lom, Oppland, 1894 moh,) –2,7 °C (2,0 °C over normalen)
* Juvflye-Mimisbrunnr klimapark (Lom, Oppland, 1844 moh) –2,6 °C (ingen normal ennå)
* Sjufjellet (Balsfjord, Troms, 1020 moh) –2,0 °C (ingen normal ennå)

Høyeste maksimumstemperatur i 2018 var 34,6 °C, og ble målt 27. juli på Oslo – Blindern. Den laveste minimumstemperaturen ble målt i Folldal – Fredheim (Hedmark) med –42,0 °C så seint som 28. februar. Vi må tilbake til 2006 for å finne en seinere dato i første halvår for årets laveste temperatur. I 2009 ble årets laveste temperatur registrert i desember.

Det ble satt 38 fylkesrekorder for temperatur i 2018, 11 kulderekorder og 27 varmerekorder.

## Nedbør

Nedbøren i 2018 var nær normalen. I en serie som går tilbake til 1900, er 2011 våtest med 130 %, mens 1915 er tørrest med 75 %. I 2018 fikk et par stasjoner i Finnmark og nord på Østlandet omkring 150 % av normalen. Et par stasjoner sør på Østlandet fikk rundt 50 % av den normale nedbøren.

De våteste stasjonene var

* Gullfjellet (Bergen, Hordaland) 3835 mm (ingen normal ennå)
* Brekke i Sogn (Gulen, Sogn og Fjordane) 3418 mm (96 % av normalen)
* Øvstedal (Voss, Hordaland) 3121 mm (109 % av normalen)

De tørreste stasjonene var

* Skjåk II (Oppland) 233 mm (84 % av normalen)
* Dovre – Lannem (Oppland) 280 mm (ingen normal ennå)
* Skjåk (Oppland) 302 mm (95 % av normalen)

Største døgnnedbør var 133,0 mm, og ble målt på Gullfjellet (Bergen, Hordaland) den 26. september.